Eelnõu 21.11.2024

Esitaja: vallavalitsus

Ettekandja: sotsiaalosakonna juhataja

Terje Lihtsa



**KANEPI VALLAVOLIKOGU**

**MÄÄRUS**

Kanepi 21.11.2024 nr 1-2/

**Kanepi Vallavolikogu 23.01.2018 määruse nr 5 „Sotsiaalhoolekandelise abi andmise kord“ ja 23.01.2018 määruse nr 6 „Sotsiaaltoetuste määrade kehtestamine“ muutmine**

Määrus kehtestatakse kohaliku omavalitsuse korralduse seaduse § 22 lõike 1 punkti 5 ja sotsiaalhoolekande seaduse § 14 lg 1 ja 2 alusel.

**§ 1. Kanepi Vallavolikogu 23.01.2018 määruses nr 5 „Sotsiaalhoolekandelise abi andmise kord“ tehakse järgmised muudatused:**

**1)** § 52. lõiget 1 muudetakse ja täiendatakse sõnastusega “ning kes ei käi lasteaias.“

**2)** § 53. ja § 54. tunnistatakse kehtetuks.

**§ 2. Kanepi Vallavolikogu 23.01.2018 määruses nr 6 „Sotsiaaltoetuste määrade kehtestamine“ tehakse järgmised muudatused:**

**1)** § 1. lõige 4 tunnistatakse kehtetuks.

**§ 3. Määruse rakendamine**

Määrus jõustub 01. jaanuaril 2025.a.

### Piret Rammul

### volikogu esimees

**SELETUSKIRI**

Kanepi Vallavolikogu määruse eelnõule

**Kanepi Vallavolikogu 23.01.2018 määruse nr 5 „Sotsiaalhoolekandelise abi andmise kord“ ja 23.01.2018 määruse nr 6 „Sotsiaaltoetuste määrade kehtestamine“ muutmine**

Kohaliku omavalitsuse korralduse seaduse (KOKS) § 22 lõike 1 punktist 5 kohaselt kuulub volikogu ainupädevusse toetuste andmise ja valla või linna eelarvest finantseeritavate teenuste osutamise korra kehtestamine. Sotsiaalhoolekande seaduse (SHS) § 14 volitab kohaliku omavalitsuse üksuse kehtestama sotsiaalhoolekandelise abi andmise korra, mis peab sisaldama vähemalt sotsiaalteenuste ja -toetuste kirjeldust ja rahastamist ning nende taotlemise tingimusi andes selgeid suuniseid selle kohta, et millistel tingimustel ja kuidas abi osutatakse ning kuidas tagatakse teenuse kättesaadavus.

Käesoleva eelnõuga esitatakse ettepanekud Kanepi Vallavolikogu 23.01.2018 määrusega nr 3 kehtestatud sotsiaalhoolekandelise abi andmise korra ja 23.01.2018 määruse nr 6 „Sotsiaaltoetuste määrade kehtestamine“ muutmiseks.

Volikogu majandus- ja eelarvekomisjon esitas 11. septembril 2024. toimunud koosolekul ettepaneku vaadata üle valla eelarvest rahastatavad toetused. Volikogu 10. oktoobri 2024 istungile järgnenud koosolekul esitati ettepanekud lõpetada valla eelarvest koolilõputoetuse ning haigla voodipäevatasu maksmine. Ettepanekuid arutas volikogu sotsiaal- ja tervishoiukomisjon 30. oktoobril 2024 toimunud koosolekul. Eelnimetatute ettepanekute kohaselt muudetakse sotsiaalhoolekandelise abi andmise korda järgmiselt:

§ 52. Jõulupakid eelkooliealistele lastele lõiget 1 täiendatakse. Uueks sõnastuseks on „Jõulupakid saavad kõik eelkooliealised lapsed, kelle rahvastikuregistrijärgne elukoht on Kanepi vald ning kes ei käi lasteaias“. Muudatuse eesmärk on jätta lasteaia jõulupakkide tegemine lasteaia ning hoolekogude otsustada. Vallavalitsus korraldab jõulupakid eelkooliealistele lastele, kes ei käi lasteaias.

§ 53. Koolilõputoetus tunnistatakse kehtetuks. Koolilõputoetust makstakse kehtiva korra § 53 alusel põhikooli ja kutse- või keskhariduse omandamisel summas 80 eurot. Toetusel ei ole kindlat eesmärki ning eelarvekitsikus ei võimalda nn heaolutoetuste maksmist.

§ 54. Haigla voodipäevatasu toetus tunnistatakse kehtetuks. Haigla voodipäevatoetust on makstud vanadus- ja töövõimetuspensionäridele ning üldharidus- või kutseõppeasutuses õppivatele lastele kuni 19-aastaseks saamiseni. Peamiselt hüvitatakse AS Põlva Haigla voodipäevatasu. Seni on Põlva Haiglaga arveldatud omavahelise arve alusel, kuid uuest aastast ei ole see haigla poolse otsusena enam võimalik. See tähendab, et voodipäevatasu saab hüvitada ainult isiku enda avalduse alusel ning sellisel kujul toetus enam eraldada ei saa. Haigla voodipäevatasu saab vajaduspõhiselt hüvitada korra § 60. alusel ühekordse sotsiaaltoetusena. Alaealistelt voodipäevatasu ei nõuta ravikindlustuse seaduse § 71 lõike 2 alusel.

Määruses „Sotsiaaltoetuste määrade kehtestamine“ tunnistatakse kehtetuks § 1. lg 4, mis määras koolilõputoetuse summa.

Muudatusettepanekud on heaks kiitnud vallavalitsus 19. novembril toimunud istungil.

Määruse vastu võtmiseks on vajalik volikogu poolthäälte enamus.

Määrus jõustub 01. jaanuaril 2025.

Eelnõu koostas

Katrin Slungin

vallasekretär